Predkladacia správa

Dňa 9.10.2002 Európska komisia zverejnila pravidelné hodnotiace správy o pokroku kandidátskych krajín v procese prípravy na vstup do EÚ. Európska komisia hodnotila Slovensko a ostatné kandidátske krajiny na základe plnenia kodanských politických a ekonomických kritérií, schopnosti plniť záväzky vyplývajúce z členstva v Európskej únii, ako aj administratívnej kapacity efektívne implementovať acquis communautaire.

Vzhľadom na to, že pravidelné správy uverejnené v roku 2002 budú Komisii slúžiť ako základ na vypracovanie odporúčaní krajinám, ktoré sú pripravené ukončiť rokovania, súčasťou tejto správy je aj hodnotenie doterajšieho vývoja na Slovensku od uverejnenia Posudku Európskej komisie v roku 1997. Okrem toho správa obsahuje osobitnú časť, v ktorej je posudzovaná miera plnenia priorít Partnerstva pre vstup (revidované Partnerstvo pre vstup bolo prijaté v januári 2002). V tejto časti je hodnotený aj pokrok, ktorý Slovensko dosiahlo pri implementácii opatrení vymedzených v Akčnom pláne posilňovania administratívnych a súdnych kapacít, ktorý vypracovala Komisia spolu s jednotlivými kandidátskymi krajinami na jar 2002. 

Pravidelná hodnotiaca  správa o  Slovensku je veľmi dôležitým politickým, ekonomickým, legislatívnym a inštitucionálnym auditom vývoja  Slovenskej  republiky  vo  vzťahu  k  Európskej  únii  za posledný rok. Európska komisia vo svojej hodnotiacej Správe privítala a ocenila celkový pokrok Slovenska a zároveň poukázala na nedostatky v jednotlivých oblastiach.  

Rovnako ako predchádzajúce správy aj tohoročná konštatuje, že Slovensko plní kodanské politické kritériá a v hodnotenom období pokračovalo v procese konsolidácie demokratických inštitúcií. Vstup do EÚ bol aj naďalej na poprednom mieste politického programu. V rámci hodnotenia plnenia ekonomických kritérií správa konštatuje, že Slovenská republika je fungujúcou trhovou ekonomikou. Pokračovanie v nastúpenej reformnej ceste by malo Slovenskej republike umožniť čeliť konkurenčnému tlaku a trhovým silám v rámci Európskej únie. 

Pokrok sa dosiahol vo vzťahu k štruktúre a fungovaniu verejnej správy, najmä zriadením Úradu pre štátnu službu a vybudovaním decentralizovaných regionálnych samospráv. Oneskorila sa implementácia zákona o štátnej službe. Riadne fungovanie samosprávy by mohla sťažiť skutočnosť, že presun kompetencií zo štátu na regionálnu úroveň sa neuskutočňuje paralelne s fiškálnou decentralizáciou.

Prijali sa ďalšie dôležité kroky na posilnenie nezávislosti súdnictva. Patrí k nim najmä prijatie ďalšej kľúčovej legislatívy a vytvorenie Súdnej rady. Treba plne využívať novú legislatívu a inštitúcie, aby sa zaručila odborná nestrannosť a politická neutralita súdnictva.

V boji proti korupcii, ktorá aj naďalej vyvoláva obavy, možno pozorovať istý pokrok najmä vďaka ďalšej implementácii relevantných akčných plánov a vypracúvaniu etických kódexov pre verejný sektor. V tomto úsilí treba pokračovať. Slovensko aj naďalej rešpektuje ľudské práva a slobody. 

Bola posilnená najmä legislatíva a administratíva na boj proti obchodu s ľuďmi. Prijal sa nový azylový zákon ustanovujúci medzi iným zriadenie nezávislého orgánu, ktorý má konať ako druhostupňový orgán v azylovej procedúre.
Veľké úsilie sa vynaložilo v oblasti ďalšieho rozvíjania a praktického uplatňovania prístupov k ochrane menšinových práv. Obzvlášť posilnený bol najmä úrad splnomocnenkyne vlády pre rómske komunity, prehĺbila sa príslušná stratégia a zvýšili sa finančné prostriedky. V tomto úsilí treba pokračovať a prioritne ho zintenzívňovať s cieľom účinne bojovať proti diskriminácii a zlepšovať životné podmienky rómskeho obyvateľstva. Dôležitým krokom v tomto smere by bolo prijatie komplexnej antidiskriminačnej legislatívy.

Zlepšenie by mohlo nastať v makroekonomickej situácii, ktorá si vyžaduje naliehavé opatrenia na zníženie fiškálneho deficitu a deficitu bežného účtu platobnej bilancie. Zásadný význam majú reformy verejných výdavkov, najmä v oblasti zdravotníctva a dôchodkov a v súvislosti s dotáciami a zárukami. Problém nezamestnanosti si vyžaduje realizáciu štrukturálnych reforiem, vrátane odstránenia demotivujúceho účinku systému sociálnej ochrany a pružnejšej pracovnej legislatívy. Ďalej by sa mal posilniť dohľad nad finančným sektorom. Posilnenie si vyžaduje aj účinná implementácia právneho rámca pre potreby trhovej ekonomiky.

V uplynulom roku Slovensko ďalej pokročilo v harmonizácii s acquis a pri posilňovaní administratívnej kapacity. Osobitný pokrok dosiahol v oblastiach, ako je slobodný pohyb tovaru, slobodné poskytovanie služieb, poľnohospodárstvo, doprava, energetika, životné prostredie a spravodlivosť a vnútorné veci. Medzi oblasti, v ktorých sa v sledovanom období dosiahol len obmedzený pokrok, patrí regionálna politika a koordinácia štrukturálnych nástrojov.

Vo všeobecnosti Slovensko dosiahlo vysokú mieru harmonizácie s acquis v mnohých oblastiach a dosiahlo primeraný pokrok pri vytváraní potrebných administratívnych kapacít na implementáciu acquis, hoci v tejto oblasti je potrebné pokračovať v úsilí. Podrobné plány na odstránenie existujúcich nedostatkov sa dohodli najmä  v rámci rokovaní a v rámci akčných plánov.

Hĺbková analýza pripravenosti Slovenska na členstvo v Európskej únii, ktorú podáva hodnotiaca Správa je východiskom pri definovaní úloh pre budúce obdobie. Predkladaný materiál identifikuje problémové otázky v jednotlivých oblastiach prístupového procesu, na ktoré poukazuje Správa Európskej komisie a na ich základe určuje krátkodobé prioritné úlohy na rok 2003. 

Materiál predkladajú spoločne podpredseda vlády pre európsku integráciu, ľudské práva a menšiny, podpredseda vlády a minister spravodlivosti a minister zahraničných vecí. Napriek tomu, že predkladaný materiál sa sústreďuje predovšetkým na eurointegračné úlohy legislatívneho charakteru (zákony, nariadenia vlády SR, vyhlášky a výnosy ústredných orgánov štátnej správy), obsahuje aj úlohy nelegislatívneho charakteru ako aj úlohy súvisiace s budovaním administratívnych kapacít potrebných na implementáciu acquis transponovaného do právneho poriadku Slovenskej republiky. Prioritné úlohy legislatívneho charakteru uvedené v predkladanom materiáli budú zároveň premietnuté v Pláne legislatívnych úloh vlády SR na rok 2003, čím sa zaručí úzke prepojenie plánovaných legislatívnych zmien s eurointegračným procesom.   

Materiál „Prioritné úlohy vlády SR vyplývajúce z Pravidelnej správy Európskej komisie o pripravenosti Slovenskej republiky na členstvo v Európskej únii z 9. októbra 2002“ sa skladá z dvoch častí.
 
1.	Prvá, textová časť, obsahuje podrobnú analýzu nedostatkov v jednotlivých oblastiach (politické a ekonomické kritériá a 29 negociačných kapitol) a z nich vyplývajúce krátkodobé prioritné úlohy, na ktorých splnenie sa bude potrebné zamerať v roku 2003.
 
2.	V druhej tabuľkovej časti predkladaného materiálu sa nachádzajú prioritné úlohy zoradené podľa príslušnosti k jednotlivým negociačným kapitolám, pričom každá úloha má stanovené termíny jednotlivých etáp legislatívneho procesu (predloženie do porady vedenia, doručenie do podateľne Úradu vlády SR, rokovanie Legislatívnej rady vlády SR, rokovanie vlády SR, odoslanie do Národnej rady SR a termín účinnosti, resp. termín splnenia úlohy). Jednotlivé termíny sú hraničné, tzn. najneskoršie možné termíny, ktoré sú ešte v súlade so záväzkami Slovenskej republiky. Tabuľková časť materiálu bude základom pre pravidelné mesačné monitorovanie plnenia Prioritných úloh integrácie v roku 2003. 

Cieľom predkladaného materiálu je zintenzívnenie dynamiky procesu preberania acquis communautaire v záverečnej fáze procesu európskej integrácie, ktoré je nevyhnutné, pokiaľ má Slovenská republika dodržať termín určený pre prevzatie a implementáciu acquis.